
ΣΧΕΔΙΟ ΣΥΣΤΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
προς το Συμβούλιο, την Επιτροπή και την Αντιπρόεδρο της Επιτροπής/Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας σχετικά με την 81η σύνοδο της Γενικής Συνέλευσης των Ηνωμένων Εθνών
(2025/2167(INI))
Το Ευρωπαϊκό Κοινοβούλιο,
–	έχοντας υπόψη τον Χάρτη των Ηνωμένων Εθνών,
–	έχοντας υπόψη τη Συνθήκη για την Ευρωπαϊκή Ένωση (ΣΕΕ), και ιδίως τα άρθρα 21, 34 και 36,
–	έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ειδικότερα τα άρθρα 208, 214 και 220,
–	έχοντας υπόψη την 80ή σύνοδο της Γενικής Συνέλευσης των Ηνωμένων Εθνών,
–	έχοντας υπόψη το ψήφισμα της Γενικής Συνέλευσης του ΟΗΕ 79/318, της 18ης Ιουλίου 2025, σχετικά με την πρωτοβουλία ΟΗΕ80,
–	έχοντας υπόψη το ψήφισμα ES-11/7 της Γενικής Συνέλευσης του ΟΗΕ, της 24ης Φεβρουαρίου 2025 σχετικά με την προώθηση μιας συνολικής, δίκαιης και διαρκούς ειρήνης στην Ουκρανία,
–	έχοντας υπόψη το ψήφισμα της Γενικής Συνέλευσης του ΟΗΕ 79/174, της 17ης Δεκεμβρίου 2024, σχετικά με τη θρησκευτική ελευθερία και την ελευθερία των πεποιθήσεων,
–	έχοντας υπόψη το ψήφισμα της Γενικής Συνέλευσης του ΟΗΕ 79/1, της 22ας Σεπτεμβρίου 2024, σχετικά με το σύμφωνο για το μέλλον,
–	έχοντας υπόψη το ψήφισμα της Γενικής Συνέλευσης του ΟΗΕ 65/276, της 10ης Μαΐου 2011, σχετικά με τη συμμετοχή της Ευρωπαϊκής Ένωσης στις εργασίες των Ηνωμένων Εθνών,
–	έχοντας υπόψη την έκθεση του Γενικού Γραμματέα του ΟΗΕ, με ημερομηνία 18 Σεπτεμβρίου 2025 και τίτλο «Shifting Paradigms: United to Deliver» (Αλλαγή παραδείγματος: Ενωμένοι για να αποδίδουμε),
–	έχοντας υπόψη την έκθεση του Γενικού Γραμματέα του ΟΗΕ, με ημερομηνία 4 Σεπτεμβρίου 2025, σχετικά με τις αναθεωρημένες εκτιμήσεις όσον αφορά τον προτεινόμενο προϋπολογισμό του προγράμματος για το 2026 και τον λογαριασμό στήριξης των ειρηνευτικών επιχειρήσεων για την περίοδο 2025/26, 
–	έχοντας υπόψη την έκθεση του Γενικού Γραμματέα του ΟΗΕ, με ημερομηνία 31 Ιουλίου 2025 και τίτλο «Report of the mandate implementation review» (Έκθεση ελέγχου της εκτέλεσης της εντολής),
–	έχοντας υπόψη τη σύστασή του, της 9ης Ιουνίου 2021, προς το Συμβούλιο σχετικά με την 75η και την 76η σύνοδο της Γενικής Συνέλευσης των Ηνωμένων Εθνών[footnoteRef:1], [1:  ΕΕ C 67, της 8.2.2022, σ. 150.
] 

–	έχοντας υπόψη τα συμπεράσματα του Συμβουλίου, της 20ης Οκτωβρίου 2025, σχετικά με την αναβάθμιση της στρατηγικής εταιρικής σχέσης ΕΕ-ΟΗΕ για την ειρήνη και την ασφάλεια: Κοινές προτεραιότητες 2025-2028,
–	έχοντας υπόψη τα συμπεράσματα του Συμβουλίου, της 23ης Ιουνίου 2025, σχετικά με τις προτεραιότητες της ΕΕ στον ΟΗΕ κατά την 80ή σύνοδο της Γενικής Συνέλευσης του ΟΗΕ, Σεπτέμβριος 2025 – Σεπτέμβριος 2026, 
–	έχοντας υπόψη τα συμπεράσματα του Συμβουλίου, της 27ης Ιανουαρίου 2025, σχετικά με τις προτεραιότητες της ΕΕ στα φόρουμ του ΟΗΕ για τα ανθρώπινα δικαιώματα το 2025,
–	έχοντας υπόψη τα συμπεράσματα του Ευρωπαϊκού Συμβουλίου στις 20 Μαρτίου 2025,
–	έχοντας υπόψη το άρθρο 121 του Κανονισμού του,
–	έχοντας υπόψη την έκθεση της Επιτροπής Εξωτερικών Υποθέσεων (A10‑0000/2025),
Α.	λαμβάνοντας υπόψη ότι, στο τρέχον γεωπολιτικό κλίμα, είναι ζωτικής σημασίας να διατηρηθεί και να ενισχυθεί η βασισμένη σε κανόνες διεθνής τάξη και να διασφαλιστεί η αποτελεσματική λειτουργία των διακυβερνητικών οργανισμών·
Β.	λαμβάνοντας υπόψη ότι το πολυμερές σύστημα αντιμετωπίζει αυξανόμενες απειλές, όπως οι επιθέσεις της Ρωσίας στην παγκόσμια αρχιτεκτονική ειρήνης και ασφάλειας, συμπεριλαμβανομένου του Συμβουλίου Ασφαλείας του ΟΗΕ, η αυξανόμενη επιρροή της Κίνας και ο επαναπροσδιορισμός της συμμετοχής των ΗΠΑ σε διεθνείς οργανισμούς, καθώς και οι περικοπές στη χρηματοδότηση που επηρεάζουν κρίσιμους τομείς, όπως η ανθρωπιστική βοήθεια, η εκπαίδευση, η υγεία και η οικοδόμηση της ειρήνης·
1.	συνιστά στο Συμβούλιο, στην Επιτροπή και στην Αντιπρόεδρο της Επιτροπής/Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας:
Διασφάλιση και ενίσχυση της πολυμερούς προσέγγισης
α)	να συνεχίσουν να στηρίζουν την αποτελεσματική πολυμερή προσέγγιση με τον ΟΗΕ στον πυρήνα της, να προωθούν και να υπερασπίζονται το διεθνές δίκαιο και να τηρούν τους κανόνες και τις αρχές του Χάρτη του ΟΗΕ, συμπεριλαμβανομένης της κυριαρχίας, της εδαφικής ακεραιότητας, της πολιτικής ανεξαρτησίας, της αυτοδιάθεσης και της προστασίας των ανθρωπίνων δικαιωμάτων και των θεμελιωδών ελευθεριών·
β)	να παραμένουν ακλόνητοι στην υπεράσπιση του σεβασμού, της προστασίας και της άσκησης των οικουμενικών ανθρωπίνων δικαιωμάτων, της δημοκρατίας, της ανθρώπινης αξιοπρέπειας, της ισότητας και του κράτους δικαίου, σύμφωνα με τα συμπεράσματα του Συμβουλίου του 2025 σχετικά με τις προτεραιότητες της ΕΕ στα φόρουμ του ΟΗΕ για τα ανθρώπινα δικαιώματα·
γ)	να επαναβεβαιώσουν τον ουσιαστικό ρόλο των πολυμερών οργανισμών ως απαραίτητων πλατφορμών για την επίλυση των συγκρούσεων και την παγκόσμια διακυβέρνηση·
Μεταρρύθμιση του συστήματος του ΟΗΕ
[bookmark: _Hlk215756362]δ)	να στηρίξουν τις φιλόδοξες μεταρρυθμίσεις του συστήματος του ΟΗΕ και να προωθήσουν το πρόγραμμα μεταρρυθμίσεων ΟΗΕ80, διασφαλίζοντας έναν πιο αποτελεσματικό, αποδοτικό, διαφανή, οικονομικά βιώσιμο και ανταποκρινόμενο στις ανάγκες ΟΗΕ, που θα είναι ικανός να αντιμετωπίζει τις τρέχουσες και τις αναδυόμενες παγκόσμιες προκλήσεις·
ε)	να υποστηρίξουν μια συνολική μεταρρύθμιση του Συμβουλίου Ασφαλείας του ΟΗΕ, ώστε να καταστεί πιο αποτελεσματικό, συμπεριληπτικό, διαφανές, δημοκρατικό και να υπόκειται σε λογοδοσία, διασφαλίζοντας ότι αντικατοπτρίζει καλύτερα τη σημερινή παγκόσμια πραγματικότητα, θεσπίζοντας προϋποθέσεις για τον αυστηρό περιορισμό της χρήσης του βέτο όταν εμποδίζει την ουσιαστική δράση του ΟΗΕ, με στόχο την πλήρη κατάργησή του στο μέλλον· 
[bookmark: _Hlk215756386]στ)	να ενθαρρύνουν τα κράτη μέλη να συντονίσουν τις δράσεις τους στο πλαίσιο των οργάνων και οργανισμών του ΟΗΕ και να εργαστούν για τη μεταρρύθμιση του συστήματος ειδικών εισηγητών του ΟΗΕ· να εγκρίνουν τις διαδικασίες για την αποτελεσματική αντιμετώπιση τυχόν προκαταλήψεων και ανεπαρκειών που ενδέχεται να θέσουν σε κίνδυνο την εντολή των οργανισμών του ΟΗΕ, διασφαλίζοντας επαρκή έλεγχο και εποπτεία του προσωπικού και την απομάκρυνσή του, όταν χρειάζεται·
ζ)	να συνεχίσουν την ενίσχυση της συνεργασίας με εταίρους, όπως οι Ηνωμένες Πολιτείες, για την οικοδόμηση συναίνεσης και την προώθηση μιας αποτελεσματικής πολυμερούς τάξης·
η)	να υπενθυμίζουν την ευθύνη του Συμβουλίου Ασφαλείας του ΟΗΕ για την προάσπιση της διεθνούς ειρήνης και ασφάλειας και τη διασφάλιση της λογοδοσίας για παραβιάσεις του διεθνούς δικαίου και να διερευνήσουν τρόπους για την ενίσχυση του ρόλου της Γενικής Συνέλευσης των Ηνωμένων Εθνών (ΓΣΗΕ) στον τομέα αυτόν, μέσω ενός συστήματος ψηφοφορίας με ειδική πλειοψηφία, σαν αυτό που εφαρμόζεται στην ΕΕ, κατά το οποίο τα ψηφίσματα της ΓΣΗΕ που υπερψηφίζονται με πλειοψηφία δύο τρίτων των μελών που αντιπροσωπεύουν τα δύο τρίτα του πληθυσμού να θεωρούνται δεσμευτικά·
[bookmark: _Hlk215761387]Ειρήνη και ασφάλεια
[bookmark: _Hlk215655429]θ)	να επιβεβαιώσουν ότι καταδικάζουν τον παράνομο επιθετικό πόλεμο της Ρωσίας κατά της Ουκρανίας και τις επιθέσεις της κατά της παγκόσμιας αρχιτεκτονικής ειρήνης και ασφάλειας, συμπεριλαμβανομένων των μέσων του Συμβουλίου Ασφαλείας του ΟΗΕ· να υποστηρίξουν την πλήρη κατάπαυση του πυρός για την ανακούφιση των αμάχων και μια συνολική, δίκαιη και διαρκή ειρήνη για την Ουκρανία, συμπεριλαμβανομένων ισχυρών εγγυήσεων ασφάλειας με βάση τον Χάρτη του ΟΗΕ και το διεθνές δίκαιο, διασφαλίζοντας παράλληλα πλήρη λογοδοσία για τα εγκλήματα πολέμου· να στηρίξουν τον ΟΗΕ στον εντοπισμό νομικών μηχανισμών για την κινητοποίηση δεσμευμένων ρωσικών περιουσιακών στοιχείων με σκοπό την ανασυγκρότηση της Ουκρανίας, χωρίς να επιβληθεί οικονομική επιβάρυνση στα κράτη μέλη της ΕΕ· 
ι)	να εκφράσουν την ανησυχία τους για τον κίνδυνο αυξημένης αντιπαράθεσης στο σύνολο της Μέσης Ανατολής και για τον αποσταθεροποιητικό ρόλο του Ιράν και των περιφερειακών εντολοδόχων του· να εντείνουν τις διπλωματικές προσπάθειες σε πολυμερή φόρουμ και να επιδιώξουν στενότερη συνεργασία με τους εταίρους της ΕΕ στην περιοχή, για να στηριχθούν η αποκλιμάκωση, η ανασυγκρότηση και ο ουσιαστικός διάλογος· να παροτρύνουν όλους τους παράγοντες να συμμορφωθούν με τις υποχρεώσεις τους βάσει του διεθνούς δικαίου με στόχο την επίτευξη δίκαιης, συνολικής και διαρκούς ειρήνης με βάση τη λύση των δύο κρατών·
ια)	να συμμετάσχουν σε διπλωματικές προσπάθειες για την πρόληψη περαιτέρω κλιμάκωσης στα Στενά της Ταϊβάν και στη Νότια Σινική Θάλασσα και να αντιταχθούν σε οποιαδήποτε μονομερή αλλαγή του status quo· να συνεργαστούν με ομοϊδεάτες εταίρους για την ενίσχυση της σταθερότητας στην περιοχή· να υπογραμμίσουν ότι το ψήφισμα 2758 του ΟΗΕ δεν ορίζει την κυριαρχία της Λαϊκής Δημοκρατίας της Κίνας επί της Ταϊβάν και να εντείνουν τη στήριξη στην ουσιαστική συμμετοχή της Ταϊβάν σε διεθνείς οργανισμούς·
ιβ)	να συνεχίσουν να συνεργάζονται με τον ΟΗΕ για την αντιμετώπιση των παγκόσμιων προκλήσεων στον τομέα της ασφάλειας μέσω της πρόληψης των συγκρούσεων, της διαμεσολάβησης, της οικοδόμησης της ειρήνης και της διαχείρισης κρίσεων, σύμφωνα με τη στρατηγική εταιρική σχέση ΕΕ-ΟΗΕ για την ειρήνη και την ασφάλεια· να αναγνωρίσουν τον ουσιαστικό ρόλο των ειρηνευτικών επιχειρήσεων του ΟΗΕ και να αξιοποιήσουν την επανεξέταση σχετικά με το μέλλον των επιχειρήσεων αυτών, ώστε να διασφαλιστεί ότι είναι προσαρμοσμένες στο σημερινό τοπίο της ασφάλειας·
ιγ)	να αναγνωρίσουν τους σοβαρούς κινδύνους που προκύπτουν από έναν νέο ανταγωνισμό εξοπλισμών και την αποδυνάμωση των παγκόσμιων προσπαθειών αφοπλισμού, καταστάσεις που οφείλονται σε μεγάλο βαθμό στην αναβάθμιση του πυρηνικού οπλοστασίου της Ρωσίας, της Κίνας και της Βορείου Κορέας· να συνεχίσουν να διαφυλάσσουν και να ενισχύουν τα πολυμερή πλαίσια που διέπουν τη μη διάδοση και τον έλεγχο των εξοπλισμών, καθώς και τα πολυμερή πλαίσια που ρυθμίζουν τις εξαγωγές όπλων και αγαθών και τεχνολογιών διπλής χρήσης· να προωθούν και να ενισχύουν τα πολυμερή μέσα κατά της παραγωγής, της αποθήκευσης και της χρήσης χημικών και βιολογικών όπλων·
Βιώσιμη ανάπτυξη και ανθρώπινα δικαιώματα
[bookmark: _Hlk218760648]ιδ)	να εξακολουθήσουν να ενσωματώνουν στη βιώσιμη ανάπτυξη μια προσέγγιση βασισμένη στα ανθρώπινα δικαιώματα· να τονίσουν τον ηγετικό ρόλο της ΕΕ ως του μεγαλύτερου χορηγού επίσημης αναπτυξιακής βοήθειας στον κόσμο· να αξιοποιήσουν περαιτέρω τη στρατηγική Global Gateway ως βιώσιμη, διαφανή, δημοκρατική και βασισμένη σε αξίες εναλλακτική λύση έναντι των ανταγωνιστικών πρωτοβουλιών για τις υποδομές, η οποία συμβάλλει στην επίτευξη των στόχων βιώσιμης ανάπτυξης με την προώθηση της αμοιβαίας ανάπτυξης, της οικονομικής δραστηριότητας και της δημιουργίας θέσεων εργασίας στις χώρες εταίρους, ενισχύοντας παράλληλα τη στρατηγική αυτονομία, τη γεωπολιτική θέση και την παγκόσμια αξιοπιστία της ΕΕ·
[bookmark: _Hlk218760711]ιε)	να επαναβεβαιώσουν κατηγορηματικά ότι όλα τα ανθρώπινα δικαιώματα που κατοχυρώνονται στις συμβάσεις του ΟΗΕ πρέπει να γίνονται πλήρως σεβαστά· να καλέσουν τον ΟΗΕ να καταδικάσει τις παγκόσμιες τάσεις που υπονομεύουν τα δικαιώματα αυτά, συμπεριλαμβανομένης της αυξανόμενης περιθωριοποίησης των ανθρωπίνων δικαιωμάτων και της συρρίκνωσης του χώρου της κοινωνίας των πολιτών· 
ιστ)	να δώσουν προτεραιότητα στην καταπολέμηση της παραπληροφόρησης, η οποία διαδίδεται μέσω αλγοριθμικής ενίσχυσης από μεγάλες διαδικτυακές πλατφόρμες, της αυξανόμενης χρήσης μεγάλων γλωσσικών μοντέλων χωρίς επαρκείς διασφαλίσεις, της εκμετάλλευσής τους από κακόβουλους ξένους παράγοντες και της μη εκπλήρωσης από τις μεγάλες εταιρείες τεχνολογίας των υποχρεώσεών τους βάσει της ισχύουσας νομοθεσίας στον τομέα αυτόν, κάτι το οποίο υπονομεύει τη δημοκρατία και τις εκλογικές διαδικασίες·
ιζ)	να ενισχύσουν την προώθηση της θρησκευτικής ελευθερίας και της ελευθερίας των πεποιθήσεων και να ζητήσουν ισχυρότερα μέτρα για την προστασία των θρησκευτικών και άλλων μειονοτήτων, συμπεριλαμβανομένων των χριστιανικών κοινοτήτων·
[bookmark: _Hlk218761193]ιη)	να ενισχύσουν τη δέσμευση της ΕΕ για την προώθηση της παγκόσμιας υγείας από κοινού με τους εταίρους·
°
°	°
2.	αναθέτει στην Πρόεδρό του να διαβιβάσει την παρούσα σύσταση στο Συμβούλιο, στην Επιτροπή και στην Αντιπρόεδρο της Επιτροπής/Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας.


[bookmark: _Toc220402094]ΑΙΤΙΟΛΟΓΙΚΗ ΕΚΘΕΣΗ
Δεδομένης της αυξανόμενης παγκόσμιας αστάθειας, των πολλαπλών συγκρούσεων και κρίσεων και των αυξανόμενων απειλών για το πολυμερές σύστημα, είναι ζωτικής σημασίας να διατηρηθεί και να ενισχυθεί η βασισμένη σε κανόνες διεθνής τάξη και να διασφαλιστεί η αποτελεσματική λειτουργία των διακυβερνητικών οργανισμών. Η έκθεση υπογραμμίζει την ανάγκη να στηριχθεί μια αποτελεσματική πολυμερής τάξη, βασισμένη σε κανόνες, με τον ΟΗΕ στον πυρήνα της, να προαχθεί και να διαφυλαχθεί το διεθνές δίκαιο, καθώς και να τηρούνται οι κανόνες και αρχές του Χάρτη του ΟΗΕ, ενώ να καταβληθούν παράλληλα προσπάθειες για έναν πιο αποτελεσματικό, αποδοτικό, διαφανή, οικονομικά βιώσιμο και ανταποκρινόμενο στις ανάγκες ΟΗΕ, που θα είναι ικανός να αντιμετωπίζει τις τρέχουσες και τις αναδυόμενες παγκόσμιες προκλήσεις. 

Η έκθεση υπενθυμίζει τη δέσμευση της ΕΕ για τα ανθρώπινα δικαιώματα, τη βιώσιμη ανάπτυξη και την πολυμερή συνεργασία, τονίζοντας τον ηγετικό ρόλο της ΕΕ στην αναπτυξιακή βοήθεια, τη στήριξή της στους Στόχους Βιώσιμης Ανάπτυξης και την ανάγκη αντιμετώπισης της παραπληροφόρησης, προστασίας των θεμελιωδών ελευθεριών και προάσπισης της θρησκευτικής ελευθερίας και της ελευθερίας των πεποιθήσεων. Υπογραμμίζει επίσης τη σημασία που έχει να εκσυγχρονιστούν οι εντολές και οι πρακτικές του ΟΗΕ για τη διασφάλιση της αποτελεσματικότητας, της αμεροληψίας και της αξιοπιστίας σε ολόκληρο το σύστημα.

Τάσσεται υπέρ της αξιοποίησης της πολυμερούς συνεργασίας για την καλύτερη αντιμετώπιση των σημερινών προκλήσεων, όπως η διατήρηση της διεθνούς ειρήνης και ασφάλειας, η καταπολέμηση της διάδοσης των όπλων μαζικής καταστροφής, η προώθηση της βιώσιμης ανάπτυξης και η προαγωγή των ανθρωπίνων δικαιωμάτων παγκοσμίως.

<FootprintIntro>Σύμφωνα με το άρθρο 8 του παραρτήματος Ι του Κανονισμού, ο εισηγητής δηλώνει ότι έχει συμπεριλάβει στην έκθεσή του εισηγήσεις για θέματα που αφορούν το αντικείμενο του φακέλου που έλαβε κατά την εκπόνηση του σχεδίου έκθεσης από τους ακόλουθους εκπροσώπους συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας[footnoteRef:2] ή από τους ακόλουθους εκπροσώπους δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους:</FootprintIntro> [2:  Διοργανική συμφωνία, της 20ής Μαΐου 2021, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (ΕΕ L 207 της 11.6.2021, σ. 1, ELI: http://data.europa.eu/eli/agree_interinstit/2021/611/oj).] 

	1. Εκπρόσωποι συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας

	 

	2. Εκπρόσωποι δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους

	 


Ο ανωτέρω κατάλογος συντάσσεται υπό την αποκλειστική ευθύνη του εισηγητή.
Όταν φυσικά πρόσωπα προσδιορίζονται στον κατάλογο με το όνομά τους, με τα καθήκοντά τους ή και με τα δύο, ο εισηγητής δηλώνει ότι έχει υποβάλει στα ενδιαφερόμενα φυσικά πρόσωπα την Ανακοίνωση περί προστασίας δεδομένων αριθ. 484 του Ευρωπαϊκού Κοινοβουλίου (https://www.europarl.europa.eu/data-protect/index.do), η οποία ρυθμίζει τους όρους που ισχύουν για την επεξεργασία των προσωπικών τους δεδομένων και τα δικαιώματα που συνδέονται με την εν λόγω επεξεργασία.

